Document ID: 32006D0674

ODLOČBA KOMISIJE
z dne 6. oktobra 2006
o spremembi prilog I in II k Odločbi 2002/308/ES s seznami con in ribogojnic, odobrenih glede ene ali več bolezni rib - virusna hemoragična septikemija (VHS) in nalezljiva hematopoetska nekroza (IHN)
(notificirano pod dokumentarno številko C(2006) 4362)
(Besedilo velja za EGP)
(2006/674/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (1), ter zlasti členov 5 in 6 Direktive,
ob upoštevanju naslednjega:
(1)
Odločba Komisije 2002/308/ES (2) določa sezname odobrenih con in odobrenih ribogojnic, ki se nahajajo v neodobrenih conah, glede na nekatere bolezni rib.
(2)
Danska, Nemčija in Italija so za določene ribogojnice na svojem ozemlju predložile utemeljitve za pridobitev statusa odobrenih ribogojnic v neodobrenih conah glede na virusne hemoragične septikemije (VHS) in nalezljive hematopoetske nekroze (IHN). Iz predložene dokumentacije je razvidno, da te ribogojnice izpolnjujejo zahteve člena 6 Direktive 91/67/EGS. Te ribogojnice torej izpolnjujejo pogoje za pridobitev statusa odobrenih ribogojnic v neodobreni coni in jih je treba dodati na seznam odobrenih ribogojnic.
(3)
Italija in Združeno kraljestvo sta uradno sporočila prisotnost bolezni VHS v conah, ki so pred tem veljale za cone brez navedene bolezni. Vendar so to še vedno cone brez bolezni IHN. Zato te cone v Odločbi 2002/308/ES ne bi več smele biti navedene kot cone brez bolezni VHS.
(4)
Nemčija in Italija sta uradno sporočili prisotnost bolezni VHS in IHN v ribogojnicah, ki so pred tem veljale za ribogojnice brez navedene bolezni. Zato ti dve ribogojnici v Odločbi 2002/308/ES ne bi več smeli biti navedeni kot ribogojnici brez zadevne bolezni.
(5)
Nemčija je sporočila, da je ena ribogojnica, ki se nahaja v pokrajini Schleswig-Holstein, prenehala s svojo dejavnostjo. Navedena ribogojnica zato ne bi več smela biti navedena v Prilogi II k Odločbi 2002/308/ES.
(6)
Z Odločbo Komisije 2003/634/ES (3) so odobreni in navedeni programi, ki so jih države članice predložile za pridobitev statusa odobrenih con in odobrenih ribogojnic glede na bolezni VHS in IHN.
(7)
Ciper in Italija sta uradno obvestila, da so nekateri programi, odobreni z Odločbo 2003/534/ES, zaključeni. Iz dokumentacije, ki jo je predložil Ciper, je razvidno, da vsa celinska območja na njegovem ozemlju izpolnjujejo pogoje za pridobitev statusa odobrenih con in jih je zato treba dodati na seznam odobrenih con. Iz dokumentacije, ki jo je predložila Italija, je razvidno, da ena ribogojnica na njenem ozemlju izpolnjuje pogoje za pridobitev statusa odobrene ribogojnice v neodobreni coni in jo je zato treba dodati na seznam odobrenih ribogojnic v neodobrenih conah.
(8)
Odločbo 2002/308/ES je zato treba ustrezno spremeniti.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2002/308/ES se spremeni:
1.
Priloga I se nadomesti z besedilom v Prilogi I k tej odločbi.
2.
Priloga II se nadomesti z besedilom v Prilogi II k tej odločbi.
Člen 2
Ta odločba je naslovljena na države članice.
V Bruslju, 6. oktobra 2006

Labels: 0
18
6